Qeqqata Kommuniata Inigisamut taarsigassarsianik ingerlatsisarnera.

Inissianut tunngasuni taarsigassarsisarneq Inissialiornermut taarsigassarsisitsisarneq Illuliortiternernut aningaasalersuineq pillugu Inatsisartut inatsisaat pillugu Namminersorlutik Oqartussat nalunaarutaat nr. 5, 7. februar 2020-imeersoq – matumani Illuliortiternernut aningaasalersuineq pillugu Inatsisartut inatsisaat nr. 39, 23. november 2017-imeersoq, Inatsisartut inatsisaat nr. 36, 28. november 2019-imeersukkut allanngortinneqarluni naleqqussarneqarpoq.

Kommunalbestyrelsi aalajangiinikuuvoq, inissianut tunngassutilinni Namminersorlutik oqartussanit aningaasat tiguneqartartuusunut maannakkut ukiumut 12,4 mio. koruuniusunut taarsigassaritittakkat killeqartinneqassasut.

Inissianik aningaasalersuisarneq pillugu inatsimmi kapitali 2, 3, 4 aamma 4b malillugu Piginneqatigiilluni inissiaatilinnut aamma inissianut inissianillu pitsanngorsaanermut taarsigassarsianut aningaasat taakku tunniunneqartarput.

Kapitali 2, 3 aamma 4B malillugu taarsigassarsiassat ingerlaavartumik suliarineqassapput.

Piginneqatigiilluni inissiaatileqatigiiffinnut taarsigassarsinissaq pillugu qinnuteqaatit Qeqqata Kommuniata ukiakkut missingersuutit pillugit isumaqatiginninniarneranut atatillugu suliarineqassapput taamaattumillu piginneqatigiilluni inissiaatileqatigiiffillu sanaartornissamut aningaasalersuinissamik kissaatigisaa ukioq ataaseq sioqqullugu kingusinnerpaamik 31.3 aamma 30.9 kommunimi tiguneqareersimassapput.

Taarsigassarsinissamut qinnuteqaatit kommunimut uunga qeqqata@qeqqata.gl nassiunneqassapput